 Sheykh Cali Maxamed Xuseyn waxa uu ahaa mid heybad ku dhexleh bulshada dhexdeeda, taas oo keentay in dadka laga awoodda badan yahay ee ku dhaqan magaalada iyo hareeraheeda ay isaga soo miciin bidaan, una qeyla-dhaansadaan, isagoo xaqooda u soo celiyey, cadaaladna dhexdhigay, isagoo aanan kala sooceynin mid faqiir ah iyo mid taajir ah, Rag iyo dumar, mid yar iyo mid weyn, sidaas ayeyna xaaladu sii ahayd xitaa markii laga soo insixaabay magaalada Muqdisho xilligaas oo uu sheekhu saldhig ka dhigtay magaalada duleedkeeda si uu howsha halkaa kaga sii wado, halkaas oo ay uga daba yimaadeen dadweyne aad u fara badan oo ka soo baxay Muqdisho iyagoo raadinaya gurmadkiisa iyo xukunkiisa cadaaladda ku dhisan, ka dib markii uu kaalin udub dhexaad ah ka qaatay dardar gelinta garsoorka caasimadda, dadaal dheeri ahna ku bixiyey in dadka dulman hantidooda loo celiyo. 